Kuns: Herman van Nazareth | Vrouekeur
Kuns: Herman van Nazareth
Johan Myburg skryf oor die werk van die skilder en beeldhouer Herman Van Nazareth
Herman Van Nazareth, gebore as Herman Antoine Julien Henri van Aerde, het sy aanvanklike kunsstudie ontvang aan die koninklike kunste-akademie in België, eers in Gent en daarna in Antwerpen. Daar is hy onderlê in die skilder- en grafiese kuns.
Sy werk is in 1962 die eerste keer in België vertoon in 'n groepuitstalling in Gent. Die volgende jaar het hy sy eerste solo-uitstalling aangebied in Deurle naby die dorpie Nazareth waar hy 'n huisie gehuur het. Sy vriende het hom Herman Van Nazareth begin noem en die naam het gebly.
Kop, 'n beeld in brons van Herman
Kort na sy aankoms in Suid-Afrika in 1965 – hy was op besoek vir die troue van 'n vriend in Oos-Londen en het besluit om aan te bly – het hy begin studeer aan die Michaelis-kunsskool van die Universiteit van Kaapstad. Sy skilder- en beeldhouwerk in hierdie jare, 1965 tot 1976, het onmiddellik die aandag van kritici en kopers getrek. In Augtustus 1965 is van sy werk in die Vyfde Kaapse Salon vertoon.
Van die eerste vriende wat hy in die Kaap gemaak het, was die skrywer Jan Rabie en sy vrou, die kunstenaar Marjorie Wallace, asook die digter Ingrid Jonker. Jonker is kort na hul ontmoeting in Julie 1965 dood.